Source: https://ficek.sk/da-sa-predat-dom-sudnou-cestou-17017
Timestamp: 2019-09-16 21:30:04+00:00

Document:
[2019] Dá sa predať dom súdnou cestou | Právna Poradňa '
Otázka: Dá sa predať dom súdnou cestou
Dobry den, chcem sa opytat ci sa da predat dom sudnou cestou, nakolko v nom byvam s matkou a mojou priatelkou s dvoma detmi. Ja a matka sme vlastnici, ale ona s predajom nesuhlasi. Medzi nami su narusene vztahy, dochadza ku konfliktom a stale sa nam vyhraza. Kedze to neni vhodne prostredie pre deti tak to chceme predat a odist byvat prec. Moze sud rozhodnut o predaji, alebo mame nejaku inu moznost? Dakujem
Odpoveď: Dá sa predať dom súdnou cestou
Dobrý deň, pokiaľ ide o otázku, či sa dá predať dom súdnou cestou, tak v prípade, ak medzi spoluvlastníkmi nedôjde k dohode o vyporiadaní spoluvlastníctva, podľa § 142 Občianskeho zákonníka máte právo podať na súd návrh na zrušenie a vyporiadanie spoluvlastníctva. Ak vec možno rozdeliť, súd vec rozdelí, pričom prihliadne na veľkosť podielov a na účelné využitie veci. Ak nie je rozdelenie veci dobre možné, súd môže prikázať dom do výlučného vlastníctva jednému zo spoluvlastníkov - napr. Vašej matke s povinnosťou poskytnúť Vám primeranú náhradu za váš podiel.
Aby súd mohol prikázať dom len jednému spoluvlastníkovi a uložiť mu povinnosť poskytnúť náhradu druhému spoluvlastníkovi, vyžaduje sa jeho súhlas. Ak by druhý spoluvlastník s prikázaním domu do jeho výlučného vlastníctva s povinnosťou poskytnúť náhradu nesúhlasil, súd by nariadil predaj domu a výťažok by rozdelil podľa veľkosti spoluvlastníckych podielov. Pre úplnosť je však nutné uviesť, že z rozhodovacej činnosti súdov sú známe prípady, kedy súd spoluvlastníctvo nezrušil a nevyporiadal. Išlo o prípady hodné osobitného zreteľa - napr. v prípade nehnuteľnosti, v ktorej býval jeden zo spoluvlastníkov s vysokým vekom. Ide však o skutočne výnimočné prípady.
Dom sa teda dá predať súdnou cestou, ak by dom nebol deliteľný a žiaden zo spoluvlastníkov by ho nechcel. Ak sa dom predá súdnou cestou, potom počítajte s tým, že to nemusí byť za trhovú cenu.

References: § 142
 súd 
 súd 
 súd 
 súd 
 súd 
 súd